钦定古今图书集成/明伦汇编/人事典/第022卷 > 《本草纲目》 > 《妇人月水释名》
## 钦定古今图书集成/明伦汇编/人事典/第022卷 > 《本草纲目》 > 《妇人月水释名》

时珍曰：“女子阴类也，以血为主。其血上应太阴，下应
海潮。月有盈亏，潮有朝夕，月事一月一行，与之相符，
故谓之月水。月信月经。经者常也，有常轨也。天癸者，
天一生水也。邪术家谓之红铅，谬名也。女人之经，一
月一行，其常也。或先或后，或通或塞，其病也复有变
常，而古人并未言及者，不可不知。”有行期，只吐血、衄
血，或眼耳出血者，是谓“逆行”；有三月一行者，是谓“居
经”，俗名“按季”；有一年一行者，是谓“避年”；有一生不行
而受胎者，是谓“暗经”；有受胎之后，月月行经而及期
产子者，是谓盛胎，俗名“垢胎”；有受胎数月，血忽大下，
而其胎不陨者，是谓漏胎。此虽以气血有馀，不足为
患，而亦异于常矣。女子二七天癸至七七天癸绝，其
常也。又有女年十二十三而产子，如褚记室所载，平
江苏达卿女十二受孕者。有妇年五十六十而产子，
如《辽史》所载，函普妻六十馀，生二男一女者。此又异
常之尤者也。学医者之于此类，恐亦宜留心焉。